Bruid-maandwenner: Hulle kan mekaar nou elke dag sien | Netwerk24
Deur Karla Janse van Vuuren 26 Februarie 2020 09:06
"Ons het in April 2015 begin uitgaan. Ek het toe nog in Potchefstroom gestudeer en hy was in Ermelo. Ons het mekaar so een keer per maand gesien. So, dit is nou heerlik dat die langafstand-ding agter ons is!"
Marisa en Retief van der Walt op hul troudag in November.
Marisa, 'n apteker, en Retief, 'n laerskoolonderwyser, is op 30 November getroud en het hul wittebrood in St. Lucia gehou.
"Ons troudag was 'n sprokiesverhaal. Ons wou in die buitelug ons belofte aan mekaar aflê. Ons was effens bekommerd oor die weer, aangesien die weervoorspelling slegs donderstorms aangedui het.
"En gelukkig het die weer toe perfek saamgespeel! Ons dag was warm en sonnig en die pragtige sonsondergang het bygedra tot die rustige atmosfeer van ons troudag. Ons tema was eenvoudig, maar tog elegant en deftig," sê Marisa.
Die hoogtepunt van hul groot dag was toe hulle hul beloftes aan mekaar gemaak het, sê sy. Hulle het besluit om dit self te skryf.
"Ons eerste dans was ook vir seker iets om te onthou, aangesien dit uit 'n paar verskillende liedjies bestaan het."
Hul definisie van 'n gelukkige huwelik is volgens Marisa 'n oop en eerlike verhouding met mekaar en met God. "As dit reg is, val alles anders, soos respek, liefde, deernis en gehaltetyd, in plek."
Marisa sal in April teen die 11 ander maandwenners meeding om die titel van Bruid van die Jaar 2019.
Foto's van Desember-bruide verskyn tans Saterdae in Beeld en meer inligting oor vanjaar se kompetisie sal eersdaags aangekondig word.